Detsember 2010

Detsember 2010, kroonika

2010. aasta detsember algas kolmapäeval ja lõppes 31 ööpäeva pärast reedel.

1. detsember

 Kasahstani pealinnas Astanas algas kahepäevane OSCE tippkohtumine.
 Tartu Ülikool kuulutas aasta rahvusmõtte auhinna saajaks kirjanik Mats Traadi.
 Eestis lõpetati kell 9 taksofoniteenus.
 Ameerika filmiakadeemia nimetas Tanel Toomi lühimängufilmi "The Confession" kümne Oscarile kandideeriva lühifilmi hulka. 
 Eesti keskkonnaminister Jaanus Tamkivi andis üle 2010. aasta keskkonnateo auhinnad.

2. detsember

 Egiptuses Punases meres Sharm ash-Shaykhi ranna lähedal ründas valgeuimhai mitut vene turisti, kes said raskeid kehavigastusi.
 Elevandiluuranniku valimiskomisjon kuulutas 28. novembril toimunud presidendivalimiste teise vooru võitjaks 54,1 protsenti häältest saanud endise peaministri Alassane Ouattara, kuid riigi põhiseadusnõukogu teatas, et valimistulemuste väljakuulutamisega jäädi hiljaks ning need on seetõttu õigustühised.
 Euroopa Liidu liikmesriikide siseministrid otsustasid, et 2012. aastal loodava IT-agentuuri peakorteri asukohaks saab Tallinn. Agentuuri serverid jäävad Prantsusmaale ja varusüsteemid Austriasse.
 Iisraelis Haifa linna lähedal Karmeli mägedes hukkus metsapõlengus vähemalt 40 inimest, sealhulgas bussitäis põlengu keskele lõksu jäänud vangivalvureid. Metsapõlengus on vigastada saanud sajad inimesed.
 Lääne-Euroopas suleti rohke lumesaju tõttu muu hulgas Gatwicki, Lyoni, Edinburghi ja Genfi lennuväli.
 NASA astrobioloog Felisa Wolfe-Simon teatas, et California mürgisest Mono järvest leiti ennenägematut tüüpi eluvorm, bakter GFAJ-1, mille DNA-s oli fosfor asendunud arseeniga.
 Rahvusvaheline Jalgpalliliit valis 2018. aasta jalgpalli MM-i korraldajaks Venemaa ja 2022. aasta MM-i korraldajaks Katari.
 Soome tunnustatuima kirjandusauhinna Finlandia sai Mikko Rimmise teos "Nenäpäivä". 
 Vanuatu parlament avaldas umbusaldust peaminister Edward Natapeile. Uueks peaministriks sai senine asepeaminister Sato Kilman. 
 Eesti president Toomas Hendrik Ilves tunnustas sõnavõistluse võitjaid. Parimaks leiuks tunnistati "infrastruktuuri" asemele pakutud "taristu", mille esitas Andres Valdre. 
 Aadu Luukase missioonipreemia saajateks kuulutati Liikumispuudega Laste Toetusfond ja Eesti Võrkpalli Liit.
 Eesti välisminister Urmas Paet viibis visiidil Hollandis, kus kohtus teiste seas Hollandi uue välisministri Uri Rosenthali ja Keemiarelvade Keelustamise Organisatsiooni peadirektori Ahmet Üzümcüga.

3. detsember

 Ameerika Ühendriikide president Barack Obama tegi üllatusvisiidi Afganistani, kus kohtus Afganistani presidendi Ḩāmid Karzayga ning USA sõduritega. 
 Ameerika Ühendriikide riigisekretär Hillary Clinton teatas, et ta ei kavatse tulevikus enam presidendiks kandideerida.
 Ameerika Ühendriikides Californias Vandenbergi õhuväebaasis maandus seitse ja pool kuud kosmoses veetnud USA õhujõudude mehitamata kosmoselennuk Boeing X-37B.
 Elevandiluuranniku põhiseadusnõukogu tühistas valimiskomisjoni teatatud valimistulemused ja kuulutas valimiste võitjaks ametis oleva presidendi Laurent Gbagbo.
 Ajakiri Foreign Policy avaldas saja 2010. aasta suurima mõtleja nimekirja, kus esikohta jagasid Warren Buffett ja Bill Gates, kes esitasid üleskutse, et kõik miljardärid võiksid poole oma varast heategevuseks annetada.
 Hispaanias alanud lennujuhtide ebaseaduslik tööseisak halvas lennuliikluse kogu riigis. Vastutuse õhuruumi valvamise eest võttis üle kaitsevägi.
 Jaapanis algasid kõigi aegade suurimad Ameerika Ühendriikide ja Jaapani ühised kaitseõppused. Osaleb 34 000 Jaapani ja 10 000 USA sõdurit, 60 sõjalaeva ja 400 lennukit. 
 Leedu ametiisikud teatasid, et strateegilise investori leidmine plaanitavale Visaginase tuumajaamale ebaõnnestus, sest ainsana hanget taotlema jäänud Lõuna-Korea firma Kepco võttis oma pakkumise tagasi. Läbirääkimisi võimalike investoritega kavatsetakse jätkata.
 Eesti suursaadik Prantsusmaal Sven Jürgenson andis Prantsusmaa presidendile Nicolas Sarkozyle üle oma volikirja.
 Eesti Filmiarhiivi juht Ivi Tomingas teatas, et Kanadas Torontos leiti arhiivist kaks 1939. aastast pärit Eesti esimest värvifilmi.
 Tallinna Pimedate Ööde filmifestivali peapreemia võitis Saksamaal elava Ukraina lavastaja Sergei Loznitsa mängufilm "Minu õnn". 
 Eesti teatrikriitikute Hea Teatri auhind anti Eesti Draamateatri näitlejale Raimo Passile.
 Haapsalus anti kunstnik Ilon Wiklandile üle linna aukodaniku aumärk ja tunnistus.
 Läänemaal Haapsalus ja Ridala vallas algas rohkem kui 600 osalejaga Kaitseliidu õppus "Orkaan".
 Saaremaal Kihelkonnal peeti talvelaulupidu.

4. detsember

 Elevandiluurannikul andsid presidendi ametivande nii presidendivalimiste võitjaks kuulutatud senine president Laurent Gbagbo kui ka valimiskomisjoni teatel valimised võitnud opositsioonikandidaat Alassane Ouattara.
 Venemaal tegi Moskva Domodedovo lennujaamas hädamaandumise Vnukovo lennujaamast Mahhatškalasse teel olnud Dagestani lennufirmale kuulunud reisilennuk Tu-154, mille kõik kolm mootorit olid õhus seiskunud. Lennuk sõitis rajalt välja; vähemalt kaks inimest hukkus ja kümned said vigastada.
 Eestis viibis visiidil Soome kaitseminister Jyri Häkämies. 
 Tallinnas Nokia Kontserdimajas toimus Euroopa Filmiakadeemia auhindade üleandmise tseremoonia.
 Kaljo Kiisa nimelise noore filmitegija stipendiumi sai dokumentalist Liis Nimik.

5. detsember

 Bosnia ja Hertsegoviina põhjaosas Tuzlas hukkus paduvihmade põhjustatud maalihke tagajärjel vähemalt kolm inimest. Tuhandeid inimesi on evakueeritud.
 Colombias Medellínis mattus paduvihmade põhjustatud maalihetes tekkinud mudavoolude alla vähemalt 174 inimest ja vähemalt 1,5 miljoni inimese kodud. 
 Egiptuses peeti parlamendivalimiste teine voor. Valimised võitis valitsev Rahvuslik-Demokraatlik Partei, kes sai parlamendi alamkoja 518 kohast 420.
 Kasahstanist Bajkongõri kosmodroomilt startinud kolm Venemaa navigatsioonisatelliiti Glonass kukkusid tõenäoliselt Hawaii saarte lähedal Vaiksesse ookeani.
 Makedoonia pealinnas Skopjes nõudsid kümned tuhanded meeleavaldajad ennetähtaegseid valimisi.
 Soomes Kuusamo ümbruses toimus 2,4-magnituudine maavärin.
 Eesti peaminister Andrus Ansip viibis visiidil Poolas.
 Eesti suursaadik Egiptuses Paul Teesalu andis Egiptuse presidendile Ḩusnī Mubārakile üle oma volikirja. 
 Eesti Lastekirjanduse Keskus kuulutas Aasta Rosina auhinna saajateks kirjanik Aino Perviku ja kunstnik Jüri Mildebergi lühijutukogumiku "Ühes väikses veidras linnas" eest. 
 Tartus Ateena keskuses kuulutati välja 2010. aasta vabatahtlikud.

6. detsember

 Pakistanis Afganistani piiri lähedal 175 kilomeetri kaugusel Islāmābādist Ghalanai linnas hukkus enesetapurünnaku tagajärjel vähemalt 50 inimest.
 Poolas visiidil viibiv Venemaa president Dmitri Medvedev kohtus Poola presidendi Bronisław Komorowskiga. 
 Air France'i lend 4590 (Concorde): Prantsusmaal mõistis Pariisi kohus USA lennufirma Continental Airlines ja selle mehaaniku süüdi 2000. aastal Concorde'i lennukiga toimunud õnnetuse põhjustamises.
 Šveitsis Genfis algasid kahepäevased tuumakõnelused Iraani ning USA, Suurbritannia, Venemaa, Hiina, Prantsusmaa ja Saksamaa vahel.
 Eestis viibis visiidil Sloveenia peaminister Borut Pahor.
 Eesti välisminister Urmas Paet sõitis ametlikule visiidile Ukrainasse.

7. detsember

 Belgia pealinnas Brüsselis toimunud Euroopa Liidu ja Venemaa tippkohtumisel allkirjastasid Euroopa Komisjoni kaubandusvolinik Karel De Gucht ja Venemaa majandusminister Elvira Nabiullina memorandumi, mis loob eeldused Venemaa liitumisele Maailma Kaubandusorganisatsiooniga.
 Haitil kuulutati välja 28. novembril peetud presidendivalimiste tulemused. Kahe enim hääli saanud kandidaadi, Mirlande Manigat' ja Jude Celestini vahel peetakse 16. jaanuaril teine voor. 
 Hiinas Henani provintsis Juyuani söekaevanduses toimunud gaasiplahvatuses hukkus vähemalt 26 inimest.
 Lääne-Aafrika Riikide Majandusühendus peatas Elevandiluuranniku liikmesuse seoses hiljuti toimunud presidendivalimistega.
 Norra Nobeli komitee teatas, et 10. detsembril toimuvat Hiina teisitimõtleja Liu Xiaobo auks peetavat Nobeli rahuauhinna tseremooniat boikoteerib 19 riiki.
 Suurbritannia peaminister David Cameron sõitis üllatusvisiidile Afganistani.
 Venemaal Peterburi lähedal Puškinos lõhkes Lenini ausamba juures pomm, mis tekitas kujule kergeid vigastusi.

8. detsember

 Ameerika Ühendriikides Floridas Cape Canaverali õhujõudude baasist startinud firma SpaceX kosmoseaparaat sooritas esimese kommertskosmoseaparaadina eduka testlennu ning kukkus plaanikohaselt pärast kahte tiiru Maa orbiidil Vaiksesse ookeani. 
 Haitil puhkesid rahutused presidendivalimistel napilt kolmandaks jäänud muusiku Michel Martelly pooldajate seas.
 Jaapani kosmoseagentuur JAXA teatas, et Veenuse orbiidile asuma pidanud kosmosesond Akatsukii orbiidile sisenemine ebaõnnestus.
 Tšiili pealinnas Santiagos San Migueli vanglas puhkenud tulekahjus hukkus vähemalt 83 inimest ja 19 sai vigastada. 
 Eesti president Toomas Hendrik Ilves kohtus Brüsselis Euroopa Ülemkogu eesistuja Herman Van Rompuyga.
 Eesti suursaadik Indias Peep Jahilo andis India presidendile Pratibha Patilile üle oma volikirja. Suursaadik resideerib Tallinnas. 
 Eesti peaminister Andrus Ansip viibis visiidil Taanis.
 Eesti Riigikogu võttis 55 poolthäälega vastu 2011. aasta riigieelarve seaduse, mille tulude maht on 5,6 miljardit eurot ja kulude maht 5,9 miljardit eurot.
 Eesti Teaduste Akadeemia valis uuteks akadeemikuteks Enn Saare, Eve Oja, Enn Lusti, Tarmo Uustalu, Martin Zobeli, Eero Vasara, Andres Metspalu, Jüri Alliku, Valter Langi ja Mart Kalmu. 
 Eesti Rahva Muuseumis tähistati keeleteadlase Johannes Aaviku 130. sünniaastapäeva.

9. detsember

 Haiti valimiskomisjon teatas, et 28. novembril toimunud presidendivalimistel antud hääled loetakse üle.
 Hiinas anti esimene Nobeli rahuauhinnale vastukaaluks asutatud Kong Fuzi rahuauhind Taiwani endisele asepresidendile Lien Chanile, kes auhinda vastu võtma ei saabunud.
 Soome lennufirma Finnair ja lennuteenindajate ametiühing jõudsid kokkuleppele töötingimustes ja streigi lõpetamises.
 Suurbritannia pealinnas Londonis vallandusid vägivaldsed meeleavaldused pärast seda, kui parlament kiitis heaks ülikoolide õppemaksude maksimummäära kolmekordse tõusu.
 Šveitsi parlament valis Šveitsi liidupresidendiks 2011. aastaks Micheline Calmy-Rey.
 Eesti sai Majanduskoostöö ja Arengu Organisatsiooni täisliikmeks.
 Eesti president Toomas Hendrik Ilves kohtus Brüsselis NATO peasekretäri Anders Fogh Rasmusseni ning Euroopa Komisjoni digitaalse arengu voliniku Neelie Kroesi ja transpordivoliniku Siim Kallasega. 
 Eesti välisministeeriumi asekantsler Lauri Bambus avas Boliivias La Pazis esimese Eesti aukonsulaadi Boliivias. Eesti aukonsul La Pazis on Ramiro Moreno Baldivieso. 
 Eesti Ehitusettevõtjate Liit valis aasta ehitajaks Merko Ehituses töötava Tiit Joosti. 
 Eestis möllas lumetorm Monika.

10. detsember

 Austrias vahistati Horvaatia endine peaminister Ivo Sanader, keda kahtlustatakse kodumaal korruptsioonis ja ametiseisundi kuritarvitamises.
 Mehhikos Cancúnis lõppes ÜRO kliimakonverents, kus jõuti kokkuleppele muu hulgas rahalises abis vaesematele riikidele. 
 Paapua Uus-Guinea ülemkohus otsustas, et kindralkuberner Paulias Matane ametisse tagasi nimetamine juulis 2010 oli põhiseadusega vastuolus.
 Eestis viibis visiidil Poola välisminister Radosław Sikorski, kes kohtus teiste seas välisminister Urmas Paeti, president Toomas Hendrik Ilvese ja kaitseminister Jaak Aaviksooga ning külastas NATO küberkaitse kompetentsikeskust.
 Eesti Ajalehtede Liit kuulutas aasta pressisõbraks Allar Jõksi ja pressivaenlaseks president Toomas Hendrik Ilvese.
 Vaesuse ja sotsiaalse tõrjutuse vastu võitlemise Euroopa aasta ajakirjanduskonkursi võitjateks kuulutati Eesti Päevalehe ajakirjanik Kärt Anvelt ja Eesti Rahvusringhäälingu Brüsseli korrespondent Kadri Kukk.
 Eesti Ajalehtede Liidu üldkoosolek kinnitas liidu nõukogu esimeheks 2011. aastaks Postimehe peadirektori Erik Roose.

11. detsember

 Boliivias alandati pensioniiga 65 aastalt 58-le. 
 Egiptuse energiaminister teatas, et riik kavatseb ehitada neli tuumaelektrijaama, millest esimene hakkaks tööle aastal 2019 ja ülejäänud kolm aastal 2025.
 Itaalia pealinnas Roomas toimunud opositsioonilise Demokraatliku Partei korraldatud meeleavaldusel osales kümneid tuhandeid inimesi, kes soovisid parlamendiliikmetele survet avaldada enne 14. detsembril parlamendis toimuvat peaminister Silvio Berlusconi usaldushääletust.

12. detsember

 Kosovos toimusid parlamendivalimised.
 Soome pealinna Helsingi ja Peterburi vahel alustas liiklemist kiirrong Allegro, mille esimesel reisil viibisid ka Venemaa peaminister Vladimir Putin ja Soome president Tarja Halonen.
 Tallinnas koos olnud Isamaa ja Res Publica Liidu volikogu kinnitas erakonna kandidaatide nimekirja 2011. aasta Riigikogu valimisteks.
Eesti Rahvuskultuuri Fondi elutöö tänuauhinna said Jaan Kaplinski, Vello Salo ja Endel Taniloo.
 Gustav Ernesaksa Fond määras Gustav Ernesaksa koorimuusika peastipendiumi dirigent Tõnu Kaljustele, koorimuusika edendamise stipendiumi Mihhail Gorjušinile ja Svetlana Gorjušinale ning õppestipendiumi dirigent Liisa Sõõrole.
 Jõgeval kuulutati välja jõulurahu.

13. detsember

 Antarktika vetes umbes 2600 kilomeetri kaugusel Uus-Meremaast uppus Lõuna-Korea kalalaev, mille meeskonnaliikmetest vähemalt viis hukkus; 17 inimest on kadunud. 
 Brunei ja Malaisia sõlmisid leppe Kalimantani saare põhjaranniku lähedal asuvate nafta- ja gaasivarude ühiseks uurimiseks.
 Iraani president Maḩmūd Aḩmadīnezhād vabastas ametist välisministri Manūchehr Motakī ja nimetas välisministri kohusetäitjaks ‘Alī Akbar Şāleḩī.
 Paapua Uus-Guinea peaminister Michael Somare astus tagasi. Peaministri kohusetäitjaks sai Sam Abal. Ülemkohtu otsusega ametist kõrvaldatud kindralkuberneri Paulias Matane asemel sai kindralkuberneri kohusetäitjaks parlamendi esimees Jeffery Nape.
 Saint Vincentil ja Grenadiinidel toimusid üldvalimised.
 Ukraina ametiisikud teatasid, et 2011. aasta jooksul avatakse Tšornobõli tuumaelektrijaama rajatised turistidele.
 Venemaa peaminister Vladimir Putin teatas, et valitsus eraldab 487 miljardi euro suuruse summa kaitsejõudude moderniseerimiseks järgneva kümne aasta jooksul.
 Iirimaa odavlennufirma Ryanair avas esimese lennuliini Tallinnast.

14. detsember

 Bangladeshi pealinna Dhaka lähedal rõivavabrikus puhkenud põlengus hukkus vähemalt 20 inimest ja üle saja sai vigastada. 
 Euroopa Nõukogu tutvustas eelaruannet, milles süüdistatakse teiste seas endise Kosovo Vabastusarmee juhti ja Kosovo praegust peaministrit Hashim Thaçit muu hulgas elundikaubanduses. 
 Itaalia peaminister Silvio Berlusconi võitis usaldushääletuse parlamendi mõlemas kojas. Senatis võitis ta häältega 162:135 ja Esindajatekojas häältega 314:311.
 Kuuba valitsus avas veebientsüklopeedia EcuRed, mida kasutajad saavad redigeerida, kuid sissekanded läbivad tsensuuri.
 Eesti välisminister Urmas Paet alustas kahepäevast visiiti Vatikanis, et kohtuda paavst Benedictus XVI-ga ja Vatikani välisministri Dominique Mambertiga.
 Tartu Ülikooli Eesti Geenivaramu sai kogutud eesmärgiks seatud 50 000 inimese vereproovid.
 Eesti kultuuriminister Laine Jänes kinnitas Krista Aru Eesti Rahva Muuseumi direktoriks uueks ametiajaks, mis algab 2. jaanuaril 2011.
 Eesti haridusminister Tõnis Lukas ja Haapsalu linnapea Urmas Sukles allkirjastasid kokkuleppe, millega luuakse Haapsalus üldhariduskoolide gümnaasiumiosade ühendamise teel riigigümnaasium.
 Kreutzwaldi Memoriaalmuuseumi Kreutzwaldi mälestusmedali sai hiina keeleteadlane Gao Jingyi Friedrich Reinhold Kreutzwaldi muinasjuttude hiina keelde tõlkimise eest.

15. detsember

 Ajakiri Time valis aasta inimeseks Facebooki asutaja Mark Zuckerbergi.
 Ameerika Ühendriikide justiitsministeerium teatas, et esitab süüdistuse BP ja veel kaheksa ettevõtte vastu seoses Mehhiko lahe naftareostuse põhjustamisega.
 Bosnia ja Hertsegoviina ning Albaania kodanikele hakkas kehtima viisavabadus Euroopa Liitu reisides.
 British Medical Journalis ilmunud artiklis kinnitasid teadlased, et on koljuluude kuju ja armide järgi tuvastanud, et kollektsioneerijate valduses olnud palsameeritud pea kuulus tõepoolest Prantsusmaa kuningale Henri IV-le. 
 Bulgaaria valitsus esitas pärast parlamendikomisjoni endise riikliku julgeolekukomitee kaastöötajate nimekirja avaldamist president Georgi Pǎrvanovile palve kutsuda tagasi nimekirja kuuluvad 45 suursaadikut ja tippdiplomaati.
 Euroopa Parlament võttis vastu 126,5 miljardi euro suuruse Euroopa Liidu 2011. aasta eelarve.
 Euroopa Liidu kalandusministrid jõudsid kokkuleppele muu hulgas tursapüügi piiramises kuni selle varude taastumiseni Atlandi ookeanis.
 Ghana president John Atta Mills käivitas pidulikult riigi esimese naftaplatvormi.
 Hiina peaminister Wen Jiabao alustas kolmepäevast visiiti Indias, et pidada kõnelusi eelkõige kahe riigi kaubandussuhete üle.
 Indias Karnataka osariigis hukkus bussi paiskumisel paisjärve vähemalt 27 inimest.
 India ookeanis Austraaliale kuuluva Jõulusaare ranniku ääres toimunud laevaõnnetuses hukkus vähemalt 27 peamiselt Iraanist ja Iraagist pärit varjupaigataotlejat.
 Iraani kaguosas Chābahāris hukkus rühmituse Jundallāh' enesetaputerroristi šiiitide mošee ees korraldatud plahvatuses vähemalt 39 inimest ja üle 80 sai vigastada.
 Kuuba võimud keelasid Sahharovi auhinna saanud dissidendil Guillermo Fariñasel osalemise auhinna üleandmisel Strasbourgis Euroopa Parlamendis. 
 Nepalis jäi kadunuks Lamidandast Katmandusse teel olnud lennuk, mille pardal oli 22 inimest.
 Senegal kutsus tagasi oma suursaadiku Iraanis, põhjendades seda hiljutise relvalasti kinnipidamisega Nigeerias.
 ÜRO Julgeolekunõukogu tühistas suurema osa Şaddām Ḩusayni ajal Iraagi vastu kehtestatud sanktsioonidest.
 Eesti president Toomas Hendrik Ilves võttis vastu Peruu suursaadiku Pablo Portugal Rodrigueze, Mauritaania suursaadiku Mohamed Ould Taleb Amari ja India suursaadiku Aladiyan Manickami volikirja.

16. detsember

 Ameerika Ühendriikide president Barack Obama teatas, et Ameerika Ühendriigid kirjutavad lõpuks alla 2007. aastal vastu võetud ÜRO põlisrahvaste õiguste deklaratsioonile.
 Ameerika Ühendriikides Los Angeleses läks eetrisse 25 aastat CNN-is vestlussaateid teinud Larry Kingi viimane saade "Larry King Live". 
 Belgia pealinnas Brüsselis koos olnud Euroopa Ülemkogul jõudsid Euroopa Liidu liikmesriikide liidrid kokkuleppele euroala stabiilsust tagava päästemehhanismi loomises ja Lissaboni lepingu muutmises.
 Ukraina parlamendihoones toimunud rüseluses sai vigastada viis Julija Tõmošenko kaitseks meelt avaldanud opositsiooni esindajat.
 Eesti ajaleht Postimees avaldas väite, et Eesti presidendi, peaministri ja siseministri käes on kaitsepolitsei teabeettekanne, milles Keskerakonna esimeest Edgar Savisaart nimetatakse Venemaa mõjuagendiks ja ohuks riigi julgeolekule.
 Eesti president Toomas Hendrik Ilves andis filosoof Bruno Mölderile üle Vabariigi Presidendi Kultuurirahastu noore teadlase preemia. 
 Tartus kohtusid Eesti kaitseminister Jaak Aaviksoo, Läti kaitseminister Artis Pabriks ja Leedu kaitseminister Rasa Juknevičienė.

17. detsember

 Kõrgõzstani parlament kinnitas ametisse sotsiaaldemokraat Almazbek Atambajevi juhitava koalitsioonivalitsuse. 
 Pakistanis Loodepiiriprovintsis Afganistani piiri lähedal hukkus kolmes Ameerika Ühendriikide raketirünnakus vähemalt 54 Ţālebāni võitlejat.
 Venezuela ametiaega lõpetav parlamendikoosseis andis president Hugo Chávezele õiguse järgneva 18 kuu jooksul ainuisikuliselt ilma parlamendi heakskiiduta seadusi kehtestada. 
 Eesti Sotsiaaldemokraatliku Erakonna liidrid tegid president Toomas Hendrik Ilvesele ettepaneku kandideerida presidendiks ka teiseks ametiajaks.
 Eesti suursaadik Horvaatias Priit Pallum andis Horvaatia presidendile Ivo Josipovićile üle oma volikirja. Suursaadik resideerib Budapestis. 
 Tartus asus Balti Kaitsekolledži ülemana tööle brigaadikindral Meelis Kiili.
 Eesti Ringhäälingute Liidu Kuldmikrofoni sai spordiajakirjanik Erik Lillo.
 Tallinna ringkonnakohus andis õiguse Eesti riigi kohtusse kaevanud Johan Bäckmanile ning tunnistas õigusvastaseks siseministri käskkirjad, mis keelasid tal Eestisse tuleku.

18. detsember

 Bangladeshi pealinnast Dhakast umbes 240 km kirde pool Surma jõel toimunud kaubalaeva ja praami kokkupõrke tagajärjel hukkus vähemalt 27 inimest ja paarkümmend jäi kadunuks.
 Elevandiluuranniku võimuesindajad teatasid, et ÜRO rahuvalvejõud ja Prantsusmaa väed peavad riigist lahkuma, sest on sekkunud maa siseasjadesse.

19. detsember

 Läti president Valdis Zatlers alustas kolmepäevast visiiti Venemaal.
 Mehhikos Puebla osariigis San Martín Texmelucan de Labastida linnas sai varaste lõhutud naftatoru lekkest tekkinud plahvatuse tagajärjel surma vähemalt 27 inimest.
 Valgevenes toimusid presidendivalimised. Ametis olev president Alaksandr Łukašenka sai 79,7 protsenti häältest ja valiti tagasi neljandaks ametiajaks. Tuhanded opositsiooni pooldajad avaldasid Minski tänavatel meelt; vähemalt kaks presidendikandidaati sai kokkupõrkes politseiga vigastada ning neli kandidaati vahistati.

20. detsember

 Iraani kaguosa tabas 6,5-magnituudine maavärin, mille tagajärjel hukkus vähemalt viis inimest.
 Rumeenia peaminister Emil Boc võitis parlamendis peetud usaldushääletuse. 
 Ukraina prokuratuur esitas endisele peaministrile Julija Tõmošenkole süüdistuse riigi raha väärkasutamises peaministrina aastatel 2007–2010. 
 Eesti välisminister Urmas Paet kohtus Londonis Suurbritannia välisministri William Hague'iga.
 Eestis tulid müügile eestikeelsed e-raamatud.

21. detsember

 Toimus täielik kuuvarjutus.
 Guineas astus ametisse president Alpha Condé.
 Hiinas keelati võõrkeelsete sõnade kasutamine meediakanalites.
 Hispaania parlament võttis vastu seaduse, mis keelab alates 2. jaanuarist 2011 suitsetamise kõigis avalikes suletud ruumides.
 Iraagi parlament kiitis heaks peaminister Nūrī al-Mālikī uue valitsuse.
 Jaapani Ogasawara saari tabas 7,4-magnituudine maavärin. Selle epitsenter oli umbes 155 km saarestiku suurimast saarest Chichi-jimast ida pool.
 Montenegro peaminister Milo Đukanović teatas, et astub tagasi.
 Suurbritannia Cumbria krahvkonda tabas 3,6-magnituudine maavärin.
 Tonga parlament valis peaministriks Sialeʻataonga Tuʻivakanō.
 Tuvalu parlament avaldas häältega 8:7 umbusaldust peaminister Maatia Toafale ning läks seejärel laiali.
 Venemaa president Dmitri Medvedev alustas kahepäevast visiiti Indias.
 Suurbritannias Londonis kirjutasid Eesti välisminister Urmas Paet ja Jersey asepeaminister Philip Ozouf alla Eesti ja Jersey vahelisele tulumaksudega topeltmaksustamise vältimise ning maksudest hoidumise tõkestamise lepingule. 
 Kaitsepolitsei avalikustas informatsiooni selle kohta, et Keskerakonna esimees Edgar Savisaar, Tallinna abilinnapea Deniss Boroditš ja teised erakonna liidrid küsisid Venemaalt raha erakonna valimiskampaaniaks. 
 Postimehe aasta inimeseks valiti kopsuarst Tanel Laisaar, kelle juhtimisel tehti Eesti esimene kopsusiirdamine.

22. detsember

 Ameerika Ühendriikide Senat ratifitseeris USA ja Venemaa vahel sõlmitud uue tuumarelvade piiramise kokkuleppe START, millega vähendatakse kummagi riigi tuumalõhkepeade arv seitsme aasta jooksul 1550-ni.
 Argentinas mõisteti aastatel 1976–1981 sõjaväehuntat juhtinud Jorge Videlale inimsusvastaste kuritegude eest eluaegne vanglakaristus.
 Tongal astus ametisse peaminister Sialeʻataonga Tuʻivakanō.
 Tartu tähetorn tähistas oma 200. aastapäeva, avades värskelt restaureeritud torni üheks õhtuks külastajatele.
 Otepää sai Eesti talvepealinnaks.

23. detsember

 Itaalia pealinnas Roomas plahvatasid kirjapommid Šveitsi ja Tšiili saatkonnas. Vähemalt kaks inimest sai vigastada.
 Laose peaminister Bouasone Bouphavanh astus tagasi. Parlament valis uueks peaministriks Thongsing Thammavongi. 
 Lõuna-Korea väed viisid Põhja-Korea piirist paarikümne kilomeetri kaugusel Pocheonis läbi ulatuslikud sõjaväeõppused, mille peale Põhja-Korea ähvardas naaberriiki "püha sõjaga".
 Saksamaa Rheinland-Pfalzi ja Hesseni liidumaad tabas 3,5-magnituudine maavärin. Selle epitsenter oli Mainzi lähedal. 
 Venemaa juhtiva gallupifirma VTsIOMi küsitluses valiti Venemaa aasta poliitikuks peaminister Vladimir Putin.
 ÜRO Peaassamblee tunnistas opositsiooni kandidaadi Alassane Ouattara võitu Elevandiluuranniku presidendivalimistel. 
 Eesti valitsus ennistas alates 24. detsembrist ametisse majandus- ja kommunikatsiooniministeeriumi kantsleri Marika Priske.
 Keskerakonna juhatus otsustas, et rahastamisskandaali segatud Edgar Savisaar peab jätkama erakonna esimehe ja Tallinna linnapeana. 
 Sotsiaaldemokraadid teatasid, et lahkuvad Tallinna võimukoalitsioonist.
 Harjumaal Aegviidu raudteejaama lähedal põrkasid kokku ootamatult veerema hakanud reisirong ja kaubarong. Hukkus Elektriraudtee rongijuht.

24. detsember

 Lõuna-Aafrika Vabariigi välisminister Maite Nkoana-Mashabane teatas, et Hiina välisminister Yang Jiechi edastas Lõuna-Aafrika Vabariigile kutse liitumiseks kiirelt arenevate riikide rühmaga BRIC.
 Prantsusmaa ja Venemaa jõudsid lõplikule kokkuleppele selles, et Prantsusmaa ehitab Venemaale kaks Mistral-tüüpi sõjalaeva.
 Türgis İstanbulis toimunud Türgi presidendi Abdullah Güli, Afganistani presidendi Ḩāmid Karzay ja Pakistani presidendi Asif Ali Zardari kohtumisel püüti parandada Afganistani ja Pakistani suhteid ning lepiti muu hulgas kokku kolme riigi ühiste sõjaväeõppuste pidamises aprillis 2011.

25. detsember

 Indias Andhra Pradeshi osariigis asuval Sriharikota saarel asuvas Satish Dhawani kosmosekeskuses ebaõnnestus kanderaketi rikke tõttu kommunikatsioonisatelliidi GSAT-5P start.
 Pakistani loodeosas Afganistani piiri lähedal Bajauris toiduabi järjekorras toimunud enesetapurünnakus hukkus vähemalt 45 inimest.
 Vaikse ookeani lõunaosas Vanuatu lähedal toimus 7,3-magnituudine maavärin.

26. detsember

 Komooridel toimus presidendivalimiste teine voor, kus olid vastamisi Ikililou Dhoinine, Mohamed Said Fazul ja Bianrifi Tarmidhi. Presidendiks valiti senine asepresident Ikililou Dhoinine, kes sai 61,12 protsenti häältest.
 Uus-Meremaal Christchurchi lähedal toimus mitu kuni 4,9-magnituudist maavärinat, mille tagajärjel said hooned vigastusi ja katkes elektrivarustus. 
 Tallinnas Nokia kontserdimajas kuulutati välja aasta parimad sportlased. Parimaks meessportlaseks valiti epeevehkleja Nikolai Novosjolov, naissportlaseks murdmaasuusataja Kristina Šmigun-Vähi, noorsportlaseks sõudja Kaisa Pajusalu, võistkonnaks Eesti meeste võrkpallikoondis ja treeneriks võrkpallitreener Avo Keel.

27. detsember

 Kõrgõzstani peaminister Almazbek Atambajev teatas Venemaa peaministrile Vladimir Putinile, et Kõrgõzstan soovib ühineda Venemaa, Valgevene ja Kasahstani majandustsooniga. 
 Venemaal mõistis Moskva kohus naftakompanii Jukos endise juhi Mihhail Hodorkovski ja panga Menatep endise juhi Platon Lebedevi süüdi muu hulgas suures ulatuses vara riisumises. 
 Eesti president Toomas Hendrik Ilves teatas oma valmisolekust kandideerida presidendiks uueks ametiajaks.

28. detsember

 Elevandiluurannikut Lääne-Aafrika Riikide Majandusühenduse esindajatena külastanud Benini presidendil Yayi Bonil, Roheneemesaarte presidendil Pedro Piresil ja Sierra Leone presidendil Ernest Bai Koromal ei õnnestunud veenda presidendiametisse asunud Laurent Gbagbot võimust loobuma. Läbirääkimisi jätkatakse.
 Moldova presidendi kohusetäitjaks kuni parlamendi esimehe valimiseni sai peaminister Vlad Filat.
 Valgevene president Alaksandr Łukašenka vabastas ametist peaminister Siarhiej Sidorski ja nimetas uueks peaministriks Michaił Miaśnikoviči.
 Venemaal 100 km Tulast lõuna pool kukkus alla Voronežist Tulasse teel olnud sõjaväe transpordilennuk An-22 Antei. Surma sai 12 inimest.
 Tartu linnavalitsus ja ajaleht Postimees kuulutasid Tartu aasta teoks Tartu Ülikooli Kliinikumis Tanel Laisaare juhtimisel tehtud kopsusiirdamise.

29. detsember

 Ameerika Ühendriigid tühistasid Venezuela suursaadiku Bernardo Álvarez Herrera viisa, sest Venezuela president Hugo Chávez keeldus USA suursaadiku Larry Palmeri heakskiitmisest.
 Bosnia ja Hertsegoviina Serblaste Vabariigi parlament kinnitas ametisse peaminister Aleksandar Džombići valitsuse. 
 Euroopa Liidu ametiisikud teatasid, et liidu liikmesriigid tunnistavad Elevandiluuranniku suursaadikutena ainult presidendivalimised võitnud Alassane Ouattara ametisse nimetatud saadikuid.
 Euroopa uudisteagentuurid valisid Euroopa aasta sportlaseks tennise maailma esireketi Rafael Nadali. 
 Kuuba ülemkohus muutis riigi ainsa jõusoleva surmanuhtluse 30-aastaseks vangistuseks.
 Montenegro parlament kinnitas peaministriks Igor Lukšići.
 Valgevene opositsiooni presidendikandidaatide advokaadid teatasid, et seitsmele presidendivalimistele järgnenud meeleavalduste käigus vahistatud presidendikandidaadile on esitatud süüdistus rahutuste organiseerimises, mis võib süüdimõistmisel kaasa tuua 15-aastase vangistuse.

30. detsember

 Indiana osariigis toimus kell 7:55 kohaliku aja järgi 3,8-magnituudine maavärin epitsentriga Greentowni lähedal Howardi maakonnas. Maavärina kolle oli umbes 3 miili sügavusel.
 Hiinas avas Pekingi metroo viis uut linnalähiliini, mis lisasid liinide kogupikkusele 108 km ehk umbes 50 protsenti.
 Moldova 28. novembril valitud parlamendi esimeheks valiti Marian Lupu, kellest sai ühtlasi presidendi kohusetäitja. Liberaaldemokraatlik Partei, Demokraatlik Partei ja Liberaalne Partei jõudsid kokkuleppele valitsuse moodustamises.
 Moskva Hamovniki kohus mõistis naftafirma Jukos endisele juhile Mihhail Hodorkovskile ja tema äripartnerile Platon Lebedevile kuueaastase vanglakaristuse.
 Tallinna võimuliidust lahkunud sotsiaaldemokraatide hulka kuuluv abilinnapea Vadim Belobrovtsev esitas avalduse ametist lahkumiseks.

31. detsember

 Ukrainas Zaporižžjas lasti õhku 5. mail 2010 püstitatud Jossif Stalini mälestussammas. Monument purunes täielikult.
 Läti peaminister Valdis Dombrovskis, Leedu peaminister Andrius Kubilius ja Euroopa Liidu majandusvolinik Olli Rehn osalesid Eestis euro käibeletuleku tähistamisel.
 Venemaa miilits vahistas Moskvas ja Peterburis toimunud meeleavaldustel vähemalt 130 Venemaa liidrite tegevuse vastu protestinud ja Mihhail Hodorkovskit toetanud inimest. 
 Venemaa idarannikul Ohhoota meres jäi jäässe kinni kolm kalalaeva rohkem kui 400 meremehega.
 Tallinna võimuliidust lahkunud sotsiaaldemokraatide hulka kuuluv Mustamäe linnaosa vanem Lauri Laats esitas avalduse ametist lahkumiseks. 
 Tallinna Ülikooli Õigusakadeemia esitas Sotsiaaldemokraatliku Erakonna aseesimehe Peeter Kreitzbergi Tallinna Ülikooli rektori kandidaadiks. 
 Kuusikul mõõdeti keskmiseks lumikatte paksuseks 75 cm, Tallinnas 56 cm. 

 2010-12